Datums skatāms laika zīmogā Nr. 3.10-1/2018/152

**Ekonomikas ministrijas Ētikas komisijas**

**sēdes protokols Nr.1**

Rīgā, 2018.gada 19.februārī

Sēde sākas plkst. 12.00

Sēdē piedalās:

**Ētikas komisijas priekšsēdētāja** - valsts sekretāra vietniece Z.Liepiņa

**Komisijas locekļi:**

Juridiskā departamenta Tiesiskā nodrošinājuma nodaļas vadītājs H.Skarbnieks

Personāla vadības nodaļas vadītāja I.Zaharāne

Sabiedrisko attiecību nodaļas vadītāja E.Urpena.

**Komisijas sēdi protokolē:** M.Saulīte

**Darba kārtībā:**

Darbinieces 2018.gada 7.februāra rīcības atbilstības Ekonomikas ministrijas 2013.gada 1.oktobra iekšējo noteikumu Nr.1-7-40 “Ētikas kodekss” (turpmāk – Ētikas kodekss) izvērtēšana.

**Komisija konstatēja:**

Ekonomikas ministrija ir saņēmusi privātpersonas (turpmāk-Iesniedzējs) 2018.gada 9.februāra iesniegumu ar lūgumu izvērtēt Ekonomikas ministrijas darbinieces saraksti ar komersantu, kurā ir ieteikti divi konkrēti energoauditori. Iesniedzējs savā iesniegumā norāda, ka darbinieces rīcībā ir saskatāms Ētikas kodeksa 5.1.punkta pārkāpums, jo darbiniece ir izrādījusi labvēlību un sniegusi nepamatotas privilēģijas diviem konkrētiem energoauditoriem. Iesniegumam ir pievienota darbinieces 2018.gada 7.februārī e-pasts “Par elektroenerģijas bilanci”. E-pastā darbiniece norādījusi saiti uz Ekonomikas ministrijas mājas lapā pieejamo informāciju par to, ka uzņēmumam jāiesniedz elektroenerģijas bilance. Vienlaicīgi darbiniece ir nosūtījusi divu energoauditoru kontaktinformāciju.

Ētikas komisija ir saņēmusi departamenta direktora skaidrojumu par iesniedzēja e-pastā norādīto. Atbilstoši direktora sniegtajam skaidrojumam, informācija par Latvijā akreditētajām institūcijām attiecībā uz energoaudita veikšanu/sertificētiem ēku energoauditoriem lielajiem elektroenerģijas patērētājiem ar informatīvu vēstuli tika nosūtīta 2017. gada  7. septembrī, kā arī ir atrodama 2018. gada 7. februāra e-pasta “Par elektroenerģijas bilanci” (turpmāk darbinieces e-pasts) norādītajā Ekonomikas ministrijas (turpmāk – ministrija) mājaslapas sadaļā. Tādējādi lielajiem elektroenerģijas patērētājiem bija pieejama informācija par visiem potenciālajiem uzņēmuma energoaudita (vai attiecīgi – energoauditora apstiprinātas elektroenerģijas bilances) veicējiem. Savukārt darbinieces e-pastā, tika minēti energoauditoru labās prakses piemēri, ņemot vērā, ka to sagatavotās elektroenerģijas bilances veidotas, izmantojot ministrijas izstrādāto un e-pasta pielikumā nosūtīto formu (“Lielā elektroenerģijas patērētāja elektroenerģijas bilance par uzņēmumu (uzņēmuma nosaukums)”), kas ietver ministrijai nepieciešamo informāciju bez liekas birokrātijas.

Komisijai ir jāvērtē, vai darbinieces rīcība, nosūtītajā vēstulē norādot divus konkrētus energoauditorus, atbilst Ētikas kodeksam.

Izvērtējot konkrētus faktiskos apstākļus, Iesniedzēja iesniegumu un departamenta direktora sniegto skaidrojumu, komisija nekonstatē ētikas normu pārkāpumu darbinieces rīcībā.

Komisija no departameta direktora sniegtā skaidrojuma konstatē, ka darbinieces e-pastā minētie energoauditoru labās prakses piemēri, ņemot vērā to, ka to sagatavotās elektroenerģijas bilances veidotas, izmantojot ministrijas izstrādāto un e-pasta pielikumā nosūtīto formu “Lielā elektroenerģijas patērētāja elektroenerģijas bilance par uzņēmumu (uzņēmuma nosaukums)”.

Komisija nekonstatē, darbinieces ieinteresētību minot atsevišķus auditorus kā labās prakses piemērus. Turklāt komisija ņem vērā, ka akreditētu uzņēmumu energoauditoru sarakstu var atrast Latvijas Nacionālā akreditācijas biroja tīmekļa vietnē ([www.latak.lv](http://www.latak.lv/index.php?option=com_institucijas&view=institucijas&type=all&Itemid=151&lang=lv)). Tādējādi lielajiem elektroenerģijas patērētājiem bija pieejama informācija par visiem potenciālajiem uzņēmuma energoaudita (vai attiecīgi – energoauditora apstiprinātas elektroenerģijas bilances) veicējiem. Darbiniece 2018.gada 7.februārī e-pastā ir ieteikusi konsultēties ar lielā elektroenerģijas patērētāj energoauditoriem.

Vienlaikus, lai veicinātu sabiedrības uzticību valsts pārvaldei un atklātību, kā arī ņemot vērā departamenta direktora sniegto skaidrojumu, ka konkrētajā gadījumā ir minēti labās prakses piemēri, Komisijas ieskatā ir vēlams izvērtēt iespēju izstrādāt iekšējo kārtību, lai turpmāk Ekonomikas ministrija varētu sagrupēt un publicēt mājaslapā visiem pieejamu informāciju par energoauditoriem un to auditiem. Šādas informācijas publicēšana turpmāk novērstu privātpersonas šaubas par Ekonomikas ministrijas ierēdņu rīcības atbilstību Ētikas kodeksam, kā arī veicinātu Ekonomikas ministrijas formu izmantošanu energoauditos. Izvērtējot darbinieces e-pastu, departamenta direktora sniegto skaidrojumu un pamatojoties uz Ētikas kodeksa 19. punktu Ētikas komisija

**nolēma:**

1. Darbinieces rīcība nav Ētikas kodeksa pārkāpums.

2. Ieteikt izvērtēt iespēju izstrādāt iekšējo kārtību, lai energoauditorus varētu sagrupēt atkarībā no to sagatavoto elektroenerģijas bilanču atbilstības Ekonomikas ministrijas izstrādātajai formai (“Lielā elektroenerģijas patērētāja elektroenerģijas bilance par uzņēmumu (uzņēmuma nosaukums)”) un minēto informāciju publicēt Ekonomikas ministrijas mājaslapā.

Sēde slēgta plkst. 13.00

Komisijas locekļi: H. Skarbnieks

I. Zaharāne

E. Urpena

Ētikas komisijas priekšsēdētāja Z.Liepiņa

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Māra Saulīte 67013100

mara.saulite@em.gov.lv